Musiekvideo: Pieter Marcato diep herinneringe op | Maroela Media
Pieter Marcato het onlangs sy enkelsnit "Ek onthou jou" uitgereik. Die musiekvideo vir dié gewilde snit is vandag (Donderdag) eerste op Maroela Media te sien.
Pieter, wat voorheen die radiogolwe getref het met enkelsnitte soos "Lekker tye" en "Swipe regs", het verlede jaar in 'n onderhoud met Maroela Media vertel hy is gek oor die nuwe country-styl wat hy in sy musiek ontsluit het.
"Die liedjie vertel die storie van wanneer 'n paartjie opbreek en probeer om aan te beweeg. Dis nie maklik nie, omdat hulle mekaar steeds sien by plekke in die dorpie waar hulle woon en boonop het hulle gemeenskaplike vriende," vertel Pieter.
Die musiekvideo is deur Reinhard en Melissa Smit van Pioneer Productions vervaardig en Melissa het met die konsep vorendag gekom.
"Die storie handel oor 'n paartjie wie se verhouding verby is, en hoe hulle terugdink aan al die herinneringe."
Die video is by 'n woning in Centurion-gholflandgoed geskiet en die twee akteurs in die video is Marissa van Staden en Neil Sharim van Bakgat-faam.
"Dit is vir my 'n groot voorreg om in Pieter se video te wees. Ek en Pieter kom al 'n lang pad en ek geniet sy musiek. Hy is baie talentvol en ek wens hom net die beste toe," sê Neil.